UREDBA KOMISIJE (EU) 2022/1290

z dne 22. julija 2022

o spremembi prilog II, III in IV k Uredbi Evropskega parlamenta in Sveta (ES) št. 396/2005 o mejnih vrednostih ostankov za ametoktradin, klormekvat, dodin, nikotin, profenofos in multikapsidni virus jedrne poliedričnosti Spodoptera exigua (SeMNPV), izolat BV-0004, v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za ametoktradin in dodin so bile določene v Prilogi II k Uredbi (ES) št. 396/2005. Za klormekvat in nikotin so bile MRL določene v delu A Priloge III k navedeni uredbi. Za profenofos so bile MRL določene v Prilogi II in delu B Priloge III k navedeni uredbi. Kar zadeva multikapsidni virus jedrne poliedričnosti Spodoptera exigua (SeMNPV), izolat BV-0004, v Uredbi (ES) št. 396/2005 niso bile določene posebne MRL in navedena snov ni bila vključena v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo uporabe fitofarmacevtskega sredstva, ki vsebuje aktivno snov ametoktradin na kmetijskih rastlinah, ki bi lahko privlačile čebele, zaradi česar bi bili lahko ostanki snovi prisotni v medu, je bila vložena vloga v skladu s členom 6(1) Uredbe (ES) št. 396/2005 za spremembo obstoječe MRL za med.

(3) Za dodin je bila vložena vloga v skladu s členom 6(1) Uredbe (ES) št. 396/2005 za spremembo obstoječih MRL za citruse.

(4) V skladu s členom 8 Uredbe (ES) št. 396/2005 so zadevne države članice navedeni vlogi ocenile in Komisiji poslale ocenjevalna poročila.

(5) Evropska agencija za varnost hrane (v nadaljnjem besedilu: Agencija) je proučila vlogi in ocenjevalna poročila, zlasti glede tveganj za potrošnike in po potrebi za živali, ter predložila obrazloženi mnenji o predlaganih MRL (2). Navedeni mnenji je posredovala vložnikoma, Komisiji in državam članicam ter ju javno objavila.

(6) Agencija je ugotovila, da so v celoti izpolnjene zahteve po popolnosti predloženih podatkov in da so spremembe MRL, ki jih zahtevata vložnika, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Pri tem je upoštevala je najnovejše informacije o toksikoloških značilnostih snovi. Niti pri vseživljenjski izpostavljenosti tema snovema z uživanjem vseh živil, ki bi ti snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(7) Za klormekvat so bile z Uredbo Komisije (EU) 2019/1561 (3) določene začasne MRL za bukovega ostrigarja, z Uredbo Komisije (EU) 2017/693 (4) pa za gojene gobe, in sicer v višini 6 mg/kg oziroma 0,9 mg/kg. Navedeni začasni MRL sta bili določeni na podlagi podatkov o spremljanju, ki so pokazali, da so se ostanki na netretiranih gojenih gobah pojavljali na ravni, ki je višja od meje določljivosti zaradi navzkrižne kontaminacije gojenih gob s slamo, zakonito tretirano s klormekvatom. Navedeni začasni MRL sta bili določeni do 13. aprila 2021, do predložitve podatkov o spremljanju prisotnosti navedene snovi v zadevnih proizvodih.

(8) Agencija in nosilci živilske dejavnosti so predložili nedavne podatke o spremljanju, ki kažejo, da se ostanki klormekvata v bukovem ostrigarju in gojenih gobah še vedno pojavljajo na ravneh, višjih od meje določljivosti. Gojitelji gob so Komisijo obvestili o eni tekoči študiji za oceno ravni kontaminacije bukovega ostrigarja in drugih gojenih gob. Ker bo študija zaključena leta 2022 in bodo zbrani podatki nato predloženi Komisiji, je primerno, da se veljavnost navedenih začasnih MRL podaljša za eno leto od objave te uredbe.

(9) Začasne MRL za klormekvat so bile z Uredbo (EU) 2017/693 določene tudi za hruške, in sicer v višini 0,07 mg/kg, zaradi podatkov o spremljanju, ki so pokazali obstojnost na drevesih zaradi prejšnjih uporab. Začasna MRL je bila določena do 13. aprila 2021, do predložitve podatkov o spremljanju prisotnosti te snovi v zadevnem proizvodu. Agencija, države članice in nosilci živilske dejavnosti so predložili nedavne podatke o spremljanju, ki kažejo, da se ostanki te snovi v hruškah še vedno pojavljajo na ravneh, višjih od meje določljivosti. Zato je primerno še naprej spremljati vrednosti klormekvata v hruškah in podaljšati veljavnost navedene začasne MRL za sedem let od objave te uredbe.

(10) Za nikotin so bile z Uredbo Komisije (EU) 2017/978 (5) določene začasne MRL za gozdne gobe (posušene gobane in posušene gozdne gobe razen gobanov) do 19. oktobra 2021, do predložitve in ocene novih podatkov in informacij o naravni prisotnosti ali nastajanju nikotina v zadevnih proizvodih. Ni prepričljivega znanstvenega dokaza, ki bi potrdil naravno prisotnost nikotina v zadevnih proizvodih in pojasnil mehanizem njegovega nastajanja. Agencija in nosilci živilske dejavnosti so predložili nedavne podatke o spremljanju, ki kažejo, da se ostanki te snovi v navedenih proizvodih še vedno pojavljajo na ravneh, višjih od meje določljivosti. Zato je primerno še naprej spremljati vrednosti nikotina v navedenih proizvodih in podaljšati veljavnost navedenih začasnih MRL za sedem let od objave te uredbe.

(11) Za profenofos je bila z Uredbo (EU) 2017/978 določena začasna MRL za cvetne liste vrtnice do 18. oktobra 2021, do predložitve podatkov o spremljanju prisotnosti te snovi v zadevnem proizvodu. Agencija in nosilci živilske dejavnosti so predložili nedavne podatke o spremljanju, ki kažejo, da se ostanki te snovi v cvetnih listih vrtnice še vedno pojavljajo na ravneh, višjih od meje določljivosti. Zato je primerno še naprej spremljati vrednosti profenofosa v cvetnih listih vrtnice in podaljšati veljavnost navedene začasne MRL za sedem let od objave te uredbe.

(12) V skladu s členom 7 Uredbe (ES) št. 1107/2009 Evropskega parlamenta in Sveta (6) je bil državi članici predložen zahtevek za odobritev aktivne snovi multikapsidni virus jedrne poliedričnosti Spodoptera exigua (SeMNPV), izolat BV-0004. Zahtevek je zadevna država članica ocenila v skladu s členom 11(2) navedene uredbe. Agencija je ocenila zahtevek in pripravila sklep o strokovnem pregledu ocene tveganja za pesticide z aktivno snovjo (7), v katerem je navedla, da se multikapsidni virus jedrne poliedričnosti Spodoptera exigua (SeMNPV), izolat BV-0004, lahko vključi v Prilogo IV k Uredbi (ES) št. 396/2005. Navedeno snov je zato ustrezno vključiti v Prilogo IV k Uredbi (ES) št. 396/2005.

(13) Iz obrazloženih mnenj in sklepa Agencije ter ob upoštevanju ustreznih dejavnikov iz člena 14(2) Uredbe (ES) št. 396/2005 je razvidno, da predlagane spremembe MRL izpolnjujejo zahteve iz člena 14(2) Uredbe (ES) št. 396/2005.

(14) Uredbo (ES) št. 396/2005 bi bilo zato treba ustrezno spremeniti.

(15) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 22. julija 2022 Za Komisijo predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned Opinion on the modification of the existing maximum residue level for ametoctradin in honey (Obrazloženo mnenje o spremembi obstoječe mejne vrednosti ostankov za ametoktradin v medu). EFSA Journal 2021;19(11):6943.

Reasoned Opinion on the modification of the existing maximum residue levels for dodine in citrus fruits (Obrazloženo mnenje o spremembi obstoječih mejnih vrednosti ostankov za dodin v citrusih). EFSA Journal 2021;19(11):6950.

(3) Uredba Komisije (EU) 2019/1561 z dne 17. septembra 2019 o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za klormekvat v gojenih gobah (UL L 240, 18.9.2019, str. 1).

(4) Uredba Komisije (EU) 2017/693 z dne 7. aprila 2017 o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za bitertanol, klormekvat in tebufenpirad v ali na nekaterih proizvodih (UL L 101, 13.4.2017, str. 1).

(5) Uredba Komisije (EU) 2017/978 z dne 9. junija 2017 o spremembi prilog II, III in V k Uredbi Evropskega parlamenta in Sveta (ES) št. 396/2005 glede mejnih vrednosti ostankov za fluopiram; heksaklorocikloheksan (HCH), alfa-izomer; heksaklorocikloheksan (HCH), beta-izomer; heksaklorocikloheksan (HCH) vsota izomerov, razen gama izomera; lindan (gama-izomer heksaklorocikloheksana (HCH)); nikotin in profenofos v ali na nekaterih proizvodih (UL L 151, 14.6.2017, str. 1).

(6) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) (Sklep o strokovnem pregledu ocene tveganja za pesticide z aktivno snovjo multikapsidni virus jedrne poliedričnosti Spodoptera exigua (SeMNPV)). EFSA Journal 2021;19(10):6848.